Publication: Magyar Közlöny
Issue: MK-1999-33 (Year: 1999, Number: 33)
Era: 1990-2004
Section: hogy a 199/1998. (XII. 4.) Korm. rendelet előírásainak
Paragraph Index: 183

a) Az állami felelősségvállalás elve Az állam hatékony és eredményes igazgatásának előfeltétele, hogy központi költségvetési források biztosításával is kifejezésre juttassa a személyi állomány minőségi fejlesztéséért viselt felelősségét. — Ezért a köztisztviselők továbbképzése alapvetően és elsősorban állami feladat. Ennek megfelelően évről évre — lehetőleg normatív módon — gondoskodni kell a rendszeres és színvonalas továbbképzés pénzügyi feltételeinek biztosításáról. A Kormány által vagy az éves továbbképzési tervben elrendelt kötelező továbbképzés költségei a központi költségvetést terhelik. — Az állami költségvetési források kiegészítéseként kell igénybe venni az erre a célra felhasználható más forrásokat is, központilag koordináltan. — A köztisztviselő maga is köteles önképzéssel folyamatosan bővíteni és korszerűsíteni igazgatási-szakmai ismereteit. Ehhez korlátozott mértékben — az állami források kiegészítéseként — személyes anyagi hozzájárulása is igényelhető a továbbképzés költségeihez, elsősorban akkor, ha az egyéni érdeke a szervezetinél nagyobb (pl. idegennyelv-tanulás).

Source: https://magyarkozlony.hu/hivatalos-lapok/30a844e8269f9db20627076455b68a4c2981ec66/dokumentumok/3d53214ad122dd083eaf3716dc1e54a2530726e9/letoltes